寒雨感懷呈斯遠三首  其二
作者：趙蕃
朝代：宋

paragraphs: 少讀隠逸傳，雅意煙霞人。
居官早自縛，半世幾沒身。
青衫類枯葉，兩鬢如爛銀。
人知趨走苦，己重疾病湮。
歸微三徑資，尚竊太倉陳。
鄰里有伏臘，弟兄無越秦。
况此交友高，而能朝夕親。
君還志遠遊，所願猶逡巡。
我乃歎寡與，未易論苦辛。
勿道車馬乏，勿嫌風雨頻。